Galló Kovács Zsuzsanna:

**Guantanaméra**

akkoriban

szép akartam lenni

nem az a vézna szemüveges

amilyen voltam

aki a Janusz latin óráira

éjszakákat tanultam

vártam értem jön és

csókjával ébreszt

engem a csúnya szemüvegest

aki a nagyszünetben

Portit szívtam

hogy észrevegyenek

tizenhatéves vággyal

sóvárogtam a bolgár

augusztusi nyárban

Guantanaméra

szólt a bárban

kárminvörös szoknyám

hímzett virágai

félénken izzottak

a félhomályban

jöhettél volna hamarabb

ha évekkel korábban

mondod szép vagyok

nem dobom ki

kárminvörös szoknyám

és nem halkítom le a rádiót

ha szól a Guantanaméra

Galló Kovács Zsuzsanna:

**kamaszmagány**

holdvilágos szél

hozza felém

a titokban elszívott

cigaretta füstjét

foltos kabátját

teríti rám a

krizantémszagú ősz

gesztenyehajú lány

lépkedek át

csonthideg éveken

mint öreg macska

kazán lángját

tűröm a magány

vasszorítását